**ÅRSMELDING 2021 FOR INDERØY BLOMSTERFOND**

Styret består av:

* Leder: Julla Lønvik
* Kasserer: Per Egil Undersåker
* Styremedlem: Brit Kjelvik

**Aktivitet:**

* **Kirkegårdsdugnad**

Blomsterfondets store vårlige arrangement er kirkegårdsdugnaden ved Sakshaug kirke og Sakshaug gamle kirke. I år ble kirkegårdsdugnaden gjennomført den siste uka i april. Av smittehensyn valgte vi å spre dugnaden over fire dager slik at vi ikke skulle være for mange til stede samtidig. Folk måtte ta med eget utstyr (river, søppelsekker, trillebår). Kontainer ble satt ved Sakshaug kirke (Asle Andreassen) og tilhenger ved gammelkirka (Steffen Vist). Det ble satt opp plakater for å informere om smittevernregler.

En av dagene under dugnaden sørget en dugnadsgjeng ledet av Brit Kjelvik for å beskjære busker etter ønske fra kirketjenerne.

For å spre informasjon om dugnaden ble det satt opp plakater på butikkene og annonsert i Inderøyningen. Frivillig Inderøy hjalp oss med å spre informasjon via sosiale medier.

Vi kunne ikke ha kaffeservering, og skoleklasser ble ikke invitert til å hjelpe til. Folk kom når de hadde tid og anledning, og kirkegårdene så presentable ut etterpå. Takk til alle som tok i et tak!

Midt på sommeren luket Britt og Julla ugras rundt de beskjærte buskene.

* **Pynting**

Ystgård gartneri ordner med blomster til alteret til gudstjenestene. Kirketjenerne henter blomsterbukett, blomsterfondet betaler.

Blomsterfondet har ansvaret for pynting til 17.mai og konfirmasjon. 17.mai ble det ingen folk i kirka, derfor ingen pynting. Ved konfirmasjonsgudstjenesten i september sørget vi for store buketter framme i kirka og i våpenhuset

I 2019 ble det kjøpt inn seks store krukker som skal stå utenfor Sakshaug kirke: To ved inngangen til kirka, to ved gravkapellet, to ved de nye benkene på sørsida av kirka. Krukkene ble beplantet med tuja i 2019. Ystgård gartneri planter og steller krukkene gjennom sommeren.

* **Minneplass på nedsida av kirka**

I 2019 ble det kjøpt inn to benker som er plassert inntil kirkeveggen med utsikt over kirkegården og fjorden. I 2020 ble det også kjøpt inn bruddheller til å legge under benkene. Sommeren 2021 fikk Welde hageservice i oppdrag å legge hellene, og nå er minnelunden endelig ferdig.

Som vi ser av regnskapet har utgiftene vært atskillig større enn inntektene også dette året. Det har bare kommet inn ca. 1400 kr i gaver. Den største utgiften dette året har vært innkjøp og legging av skiferheller under benkene på sørsida av kirka (11000kr). Blomster til kirka er den andre utgiftsposten. Underskuddet dette året er på ca. 14000 kr, og 31.12.21 har vi ca. 40000 kr disponibelt på konto.

Vi takker alle som har gitt minnegaver til blomsterfondet og til alle som bidrar med dugnadsarbeid!

Inderøy 30.april 2022

for styret i Blomsterfondet

Julla Lønvik, leder